PRILOGA

Besedilo Protokola 32 k Sporazumu se nadomesti z naslednjim:

„Člen 1

Postopek za določitev finančne udeležbe držav Efte za vsako proračunsko leto (n)

1. Evropska komisija najpozneje do 31. januarja vsako leto (n-1) sporoči Stalnemu odboru držav Efte finančni načrt, ki vključuje dejavnosti za izvedbo v obdobju ustreznega večletnega finančnega okvira, ki je še preostalo, in navaja okvirne odobritve za prevzem obveznosti, ki so predvidene za te dejavnosti.

2. Stalni odbor držav Efte najpozneje do 15. februarja v letu (n-1) sporoči Evropski komisiji seznam dejavnosti Skupnosti, ki jih države Efte želijo prvič uvrstiti v Prilogo EGP k predhodnemu predlogu proračuna Evropske unije za proračunsko leto (n). Seznam ne vpliva na nove predloge, ki jih sprejema Skupnost med letom (n-1), in na končno stališče, ki ga sprejmejo države Efte glede svoje udeležbe v teh dejavnostih.

3. Evropska komisija najpozneje do 15. maja vsako leto (n-1) sporoči Stalnemu odboru držav Efte svoje stališče glede prošenj držav Efte za udeležbo v dejavnostih med proračunskim letom (n) skupaj z naslednjimi informacijami:

(a) predhodnimi okvirnimi zneski odobritev za prevzem obveznosti in odobritev plačil v izkazu odhodkov v predhodnem predlogu proračuna Evropske unije za dejavnosti, v katerih so države Efte udeležene ali so izrazile željo po udeležbi, in ki so v skladu z določbami člena 82 Sporazuma;

(b) predhodnimi ocenjenimi zneski, ki ustrezajo prispevkom držav Efte, v izkazu prihodkov v predhodnem predlogu proračuna.

Stališče Evropske komisije ne vpliva na možnost nadaljevanja razprav o dejavnostih, za katere ni bila odobrena udeležba držav Efte.

4. Če zneski iz odstavka 3 niso v skladu z določbami iz člena 82 Sporazuma, lahko Stalni odbor držav Efte zahteva popravke pred 1. julijem v letu (n-1).

5. Zneski, na katere se nanaša odstavek 3, se prilagodijo po sprejetju splošnega proračuna Evropske unije z ustreznim upoštevanjem določb iz člena 82 Sporazuma. Ti prilagojeni zneski se nemudoma sporočijo Stalnemu odboru držav Efte.

6. V obdobju 30 dni po objavi splošnega proračuna Evropske unije v Uradnem listu Evropske unije predsedniki Skupnega odbora EGP z izmenjavo pisem, ki jo začne Evropska komisija, potrdijo, da so zneski, vključeni v Prilogo EGP k splošnemu proračunu Evropske unije, v skladu z določbami iz člena 82 Sporazuma.

7. Stalni odbor držav Efte najpozneje do 1. junija proračunskega leta (n) sporoči Evropski komisiji dokončno razčlenitev prispevkov za vsako državo Efte. Ta razčlenitev je zavezujoča.

Če se ta informacija ne posreduje do 1. junija proračunskega leta (n), se odstotki razčlenitve, ki je bila izvedena med letom (n-1), uporabljajo na začasni osnovi. Prilagoditev se izvede v skladu s postopkom, določenim v členu 4.

8. Če najpozneje do 10. julija proračunskega leta (n), razen če ni v posebnih okoliščinah določen poznejši datum, Sklep Skupnega odbora EGP, ki določa udeležbo držav Efte v dejavnosti, vključeni v Prilogo EGP k splošnemu proračunu Evropske unije za finančno leto (n), ni sprejet ali če izpolnjevanje morebitnih ustavnih zahtev za takšno odločitev ni priglašeno najpozneje do navedenega datuma, se udeležba držav Efte v zadevni dejavnosti odloži na leto (n+1), če ni drugače dogovorjeno.

9. Ko je udeležba držav Efte v dejavnosti določena za finančno leto (n), se finančni prispevki držav Efte uporabljajo za vse transakcije, ki so za zadevne proračunske postavke opravljene v proračunskem letu, če ni drugače dogovorjeno.

Člen 2

Razpoložljivost prispevkov držav Efte

1. Na osnovi Priloge EGP k splošnemu proračunu Evropske unije, sestavljene v skladu s členoma 1(6) in (7), Evropska komisija za vsako državo Efte oblikuje zahtevek za sredstva, izračunana na osnovi odobritev plačil in v skladu s členom 71(2) finančne uredbe (1).

2. Države Efte prejmejo ta zahtevek za sredstva najpozneje do 15. avgusta v finančnem letu (n), plačilo prispevka od vsake države Efte pa se zahteva najpozneje do 31. avgusta tem letu (n).

Če splošni proračun Evropske unije ni sprejet pred 10. julijem v finančnem letu (n) ali v izjemnih razmerah pred datumom, določenim v skladu s členom 1(8), se plačilo zahteva na osnovi okvirnega zneska, predvidenega v predhodnem predlogu proračuna. Prilagoditev se izvede v skladu s postopkom iz člena 4.

3. Prispevki so izraženi in plačani v eurih.

4. V ta namen vsaka država Efte s svojo državno blagajno ali organom, ki ga imenuje v ta namen, v imenu Evropske komisije odpre račun v eurih.

5. Zaradi vsake zamude pri knjiženju na račun iz odstavka 4 zadevna država Efte plača obresti po stopnji, ki jo Evropska centralna banka uporablja za svoje glavne operacije refinanciranja v eurih, povečani za 1,5 odstotne točke. Referenčna obrestna mera je obrestna mera, ki velja 1. julija tega leta, kakor je bila objavljena v seriji C Uradnega lista Evropske unije.

Člen 3

Pogoji za izvajanje

1. Odobritve, ki izhajajo iz udeležbe držav Efte, so v skladu z določbami finančne uredbe.

2. Glede na razpisne postopke so javni razpisi odprti za vse države članice ES in za vse države Efte, kolikor gre za financiranje po proračunskih postavkah, v katerih so udeležene države Efte.

Člen 4

Poračun prispevkov Efte glede na izvajanje

1. Prispevki držav Efte, določeni za vsako zadevno proračunsko postavko v skladu z določbami iz člena 82 Sporazuma med obravnavanim proračunskim letom (n), ostanejo nespremenjeni.

2. Po zaključku poslovnih knjig za vsako proračunsko leto Evropska komisija v okviru priprave letnih zaključnih računov v letu (n+1) izračuna realizacijo proračuna za države Efte z upoštevanjem:

(a) zneska prispevkov, ki so jih plačale države Efte v skladu s členom 2;

(b) višine deleža držav Efte v skupnem znesku izvrševanja odobritev v proračunskih postavkah, za katere je bila dogovorjena udeležba držav Efte, in

(c) kakršnega koli zneska, ki krije odhodke, povezane s Skupnostjo in ki jih države Efte krijejo posamično, ali plačil držav Efte v naravi (npr. upravna podpora).

3. Vsi zneski, ki so bili izterjani od tretjih oseb v vsaki proračunski postavki, za katero je bila dogovorjena udeležba držav Efte, se obravnavajo kot namenski prejemki v isti proračunski postavki v skladu s členom 18(1)(f) finančne uredbe.

4. Poračun prispevkov držav Efte za proračunsko leto (n), osnovan na realizaciji proračuna, se opravi v okviru zahtevka za sredstva za proračunsko leto (n+2) in temelji na končni razčlenitvi med državami Efte v letu (n).

5. Dopolnilna pravila za izvajanje odstavkov 1 in 4 po potrebi sprejme Skupni odbor EGP. To zlasti velja za odhodke Skupnosti, ki jih krije vsaka država Efte posamično, ali za njihove prispevke v naravi.

Člen 5

Informacije

1. Evropska komisija konec vsakega četrtletja Stalnemu odboru držav Efte zagotovi izvleček iz knjigovodske evidence, v katerem je glede na prejemke in izdatke prikazano stanje v zvezi z izvajanjem programov in drugih dejavnosti, v katerih države Efte sodelujejo s finančnimi sredstvi.

2. Po zaključku proračunskega leta (n) Evropska komisija sporoči Stalnemu odboru držav Efte podatke v zvezi s programi in drugimi dejavnostmi, pri katerih države Efte sodelujejo s finančnimi sredstvi, ki se pojavljajo v ustreznem obsegu v letnih zaključnih računih, pripravljenih v skladu z določbami členov 126 in 127 finančne uredbe.

3. Evropska komisija zagotovi Stalnemu odboru držav Efte vse ostale finančne informacije, ki jih ta odbor lahko upravičeno zahteva v zvezi s programi in drugimi dejavnostmi, v katerih države Efte sodelujejo s finančnimi sredstvi.

Člen 6

Nadzor

1. Nadzor nad določitvijo in razpoložljivostjo vsega dohodka ter nadzor nad obveznostmi in načrtovanjem vseh odhodkov, ki ustrezajo udeležbi držav Efte, se opravlja v skladu z določbami Pogodbe o ustanovitvi Evropske skupnosti, finančne uredbe in uredb, ki se uporabljajo na področjih iz členov 76 in 78 Sporazuma.

2. Med revizijskimi organi Evropske komisije in držav Efte se vzpostavi ustrezna ureditev, da se olajša nadzor nad prihodki in odhodki, ki ustrezajo udeležbi držav Efte v dejavnostih Skupnosti v skladu z odstavkom 1.

Člen 7

BDP, ki se upošteva pri izračunu faktorja sorazmernosti

Podatki o BDP po tržnih cenah iz člena 82 Sporazuma so podatki, objavljeni kot posledica izvajanja člena 76 Sporazuma.“